17-jarige sterf in botsing‘n Sewentienjarige seun is in die botsing dood. (Foto: ER24) ŉ Sewentienjarige seun is dood toe ŉ vragmotor en ŉ motor Dinsdagaand op die R559 by Randfontein in Gauteng teen mekaar gebots het. Russel Meiring, woordvoerder van ER24, het gesê paramedici het die motorwrak langs die pad gekry. Die vragmotor het sowat 100 meter verder tot stilstand gekom. “Paramedici het die liggaam van ŉ seun, vermoedelik 17 jaar oud, vasgekeer in die motorwrak gekry. Die seun was ernstig beseer en het geen tekens van lewe getoon nie.” Hy was die enigste insittende. Meiring het gesê die seun is op die toneel dood verklaar. Die vragmotorbestuurder is nie beseer nie. “Die besonderhede oor die ongeluk is nog nie bekend nie, maar die owerhede ondersoek die voorval,” het Meiring gesê.